b'\n_START_ARTICLE_\nRoter Main\n_START_SECTION_\nKilden\n_START_PARAGRAPH_\nRoter Main har sit udspring i Lindenhardter Forst ti kilometer syd for Bayreuth ved H\xc3\xb6rlasreuth (Creu\xc3\x9fen) i en h\xc3\xb8jde af 581 moh. Kilden blev i 1907 f\xc3\xa6stnet i en stenopbygning hvorfra den l\xc3\xb8ber ud i et tyndt tr\xc3\xa6r\xc3\xb8r. Kildeomr\xc3\xa5det ligger i Naturpark Fr\xc3\xa4nkische Schweiz-Veldensteiner Forst.\n_START_SECTION_\nFlodens l\xc3\xb8b\n_START_PARAGRAPH_\nRoter Main l\xc3\xb8ber f\xc3\xb8rst i syd\xc3\xb8stlig retning f\xc3\xb8r den svinger mod nord\xc3\xb8st og l\xc3\xb8ber gennem Creu\xc3\x9fen. Derefter l\xc3\xb8ber den mod nord, indtil den ved Eremitagen drejer mod vest. Den l\xc3\xb8ber gennem byen Bayreuth fra \xc3\xb8st mod vest, i centrum af byen i et cementl\xc3\xb8b, der nogle steder er overd\xc3\xa6kket. I n\xc3\xa6rheden af Bayreuther Volksfestplatz deler floden sig i to arme. Den sydlige arm kaldes M\xc3\xbchlkanal, da der tidligere l\xc3\xa5 flere vandm\xc3\xb8ller i byomr\xc3\xa5det. Vandm\xc3\xa6ngden holdes konstant med en d\xc3\xa6mning._NEWLINE_Den nordlige arm har som regel kun lidt vand, men da den har et bredt l\xc3\xb8b, tjener den som regulering ved h\xc3\xb8jvande; den er delvist overd\xc3\xa6kket med parkeringspladser._NEWLINE_Efter Bayreuth l\xc3\xb8ber Roter Main mod nordvest i store sving i en bred dal forbi landsbyerne Heinersreuth og Neudrossenfeld. Syd for Kulmbach, ved Schloss Steinenhausen 298 moh. (50\xc2\xb05\xe2\x80\xb212.8\xe2\x80\xb3N 11\xc2\xb023\xe2\x80\xb255.7\xe2\x80\xb3E) forener den sig med Wei\xc3\x9fer Main, der har sit udspring i Fichtelgebirge ved Bischofsgr\xc3\xbcn.'